SAL gaan veiligheid op vliegtuie verbeter | Netwerk24
SAL gaan veiligheid op vliegtuie verbeter
Deur Nadine Ramongane 04 Oktober 2018 16:23
Die Suid-Afrikaanse Lugdiens (SAL) beloof om die veiligheid op vlugte op te skerp nadat twee passasiers Maandag op 'n vlug van Johannesburg na Hongkong van waardevolle besittings beroof is.
Tlali Tlali, die SAL se kommunikasiehoof, sê twee passasiers het die bemanning op die vlug genader en gekla dat van hul besittings weg is.
"Hulle het gesê dat 'n bedrag geld en 'n horlosie weg is.
"Een van die klaers kon 'n paar passasiers uitwys wat glo verdag opgetree het terwyl die meeste passasies op die vlug geslaap het. Hulle het glo van die oorhoofse bagasie-kompartemente oopgemaak," sê Tlali.
Die polisie in Hongkong is dadelik ingelig en toe die vliegtuig land, is die verdagtes eenkant gehou en deursoek.
Die polisie kon egter niks by hulle kry nie. Die items is later deur die skoonmaakpersoneel op sitplekke op die vliegtuig gevind.
Tlali sê die lugdiens sal nie skroom om enigeen sy vlugte te verbied wat hulle aan misdaad skuldig maak nie. "In gevalle waar oortreders aangekla en vervolg word, word hulle geswartlys en mag hulle nooit weer met die SAL vlieg nie.
"Die bemanningslede sal ook, veral in die aand of wanneer die passasiers slaap of die ligte verdof is, meer oplettend wees."
Meer oor: Suid-Afrikaanse Lugdiens (Sal) | Tlali Tlali | Hong Kong | Johannesburg | Veiligheid | Beroof